L 242/74
HU
Az Európai Unió Hivatalos Lapja
2023.9.29.
77.
rámutat a Számvevőszék azon megállapítására, hogy a bevételek hibaszintje nem volt lényeges; megjegyzi, hogy a vizsgált, bevételekkel kapcsolatos rendszerek általában véve eredményesek voltak, de a tartós hiányosságok miatt egyes tagállamokban a tradicionális saját forrásokra vonatkozó legfontosabb belső kontrollmechanizmusok, valamint a héával kapcsolatos fenntartások és a tradicionális saját forrásokra vonatkozó nyitott kérdések kezelése a Bizottságnál csak részben bizonyult eredményesnek;
78.
aggodalommal állapítja meg, hogy fennáll annak a veszélye, hogy az importőrök nem vagy helytelenül jelentik be a nemzeti vámhatóságoknak a vámokat; hangsúlyozza, hogy ezeket a kieső, „vámszakadékként” is aposztrofált összegeket nem rögzítik a tagállamok tradicionális saját forrásainak számviteli rendszerében, és nem tartoznak a Számvevőszék bevételekről szóló véleményének hatókörébe; aggodalommal állapítja meg, hogy a vámszakadék befolyásolhatja a tagállamok által megállapított vámösszegeket; aggodalmát fejezi ki amiatt, hogy a Számvevőszék szerint a tradicionális saját források hiányának csökkentése és e kockázat mérséklése érdekében hozott uniós intézkedések már harmadik éve nem zárultak le; aggodalmát fejezi ki amiatt, hogy évek óta súlyos hiányosságok észlelhetők a tradicionális saját források tagállami elszámolása és kezelése terén; aggodalommal állapítja meg, hogy a Bizottság vámügyi cselekvési tervének számos intézkedése terén nem történt elégséges előrelépés;
79.
üdvözli, hogy a nyitott, régóta fennálló tradicionális saját források száma 2019 és 2021 között jelentősen csökkent, és hogy a Bizottság aktualizálta a tradicionális saját forrásokra vonatkozó vizsgálati eredmények feldolgozására vonatkozó eljárását, ösztönzi a Bizottságot, hogy vezessen be egy rendszert a tagállamok hiányosságainak rangsorolására, és a tagállamok válaszai alapján határozzon meg határidőket nyomon követési intézkedéseikre vonatkozóan;
80.
megállapítja, hogy a Költségvetési Főigazgatóság immár hatodik éve él fenntartással amiatt, hogy az uniós költségvetésbe átcsoportosított tradicionális saját források összege pontatlan a Kínából a 2011–2017-es időszakban behozott textiláruk és cipők alulértékelése miatt; megállapítja, hogy az Európai Unió Bírósága 2022.
március 8-án közzétette az Egyesült Királyság ellen indított kötelezettségszegési eljárásról szóló végleges határozatát, amelyben megállapította, hogy az Egyesült Királyság nem teljesítette az uniós jog szerinti kötelezettségeit a saját források tekintetében; Ajánlások
81.
támogatja a Számvevőszéknek az éves jelentésében és a kapcsolódó különjelentésekben megfogalmazott ajánlásait; felhívja a Bizottságot, hogy ezeket haladéktalanul hajtsa végre, és tájékoztassa a mentesítésért felelős hatóságot a végrehajtás előrehaladásáról;
82.
kéri továbbá a Bizottságot, hogy: a) a vámügyi cselekvési terv vonatkozó intézkedéseinek időben történő végrehajtása révén javítsa a tradicionális saját forrásokkal kapcsolatos pénzügyi kockázatok értékelését; b) a digitális és automatizált jelentéstételi, nyomon követési és ellenőrzési rendszerek általános és szisztematikus alkalmazásával biztosítsa az uniós költségvetés védelmét, és sürgősen hozzon létre egy integrált és interoperábilis rendszert, amely többek között a meglévő eszközökre és adatbázisokra épül; Egységes piac, innováció és digitális gazdaság
83.
megjegyzi, hogy a többéves pénzügyi keret „Egységes piac, innováció és digitális gazdaság” című 1. fejezete az uniós költségvetés 10,2 %-a, azaz 18,5 milliárd EUR-t tesz ki: ebből az összegből 10,8 milliárd EUR-t (58,7 %) fordítanak kutatásra, 2,6 milliárd EUR-t (13,9 %) űrkutatásra, 2,2 milliárd EUR-t (11,8 %) közlekedésre, energiaügyre és a digitális ágazatra, 1,5 milliárd EUR-t az InvestEU programra és 1,4 milliárd EUR-t (7,4 %) egyéb területekre;
84.
megjegyzi, hogy a Számvevőszék megvizsgált egy 130 tranzakcióból álló reprezentatív statisztikai mintát, amely a többéves pénzügyi keret e fejezetére vonatkozó kiadások teljes körére, a Gazdasági és Pénzügyi Főigazgatóság (DG ECFIN), a DG RTD és a REA éves tevékenységi jelentéseiben szereplő, a Bizottság éves irányítási és teljesítményje­ lentésében szereplő szabályszerűségi információkra, valamint a Bizottság kiválasztott informatikai rendszereire terjedt ki;